Linus Ullmark

Linus Ullmark (* 31. júl, 1993, Lugnvik, Švédsko) je švédsky profesionálny hokejový brankár aktuálne pôsobiaci v tíme Boston Bruins v National Hockey League.
Klubová kariéra.
Švédsko.
Ullmark sa hokejovo vyvíjal v elitných švédskych juniorských ligách, kde pôsobil prevažne v tíme Modo Hockey, v ktorého drese debutoval v roku 2012 v elitnej švédskej seniorskej lige Elitserien (SHL). V tom istom roku bol ako 18-ročný draftovaný v 6. kole NHL Draftu do tímu Buffalo Sabres.
V roku 2014 bol vyhlásený za najlepšieho švédskeho brankára roka, keď v drese Moda zaznamenal v 35 zápasoch až 93,1% úspešnosť zákrokov (najlepšiu v SHL).
Buffalo Sabres.
Do severnej Ameriky sa Ullmark presunul v roku 2015, kde začal s pôsobením v druhej najvyššej súťaži - American Hockey League (AHL) v záložnom tíme Buffala - Rochester Americans.
Svoj debut zažil ešte v sezóne 2015/16, keď do akcie zasiahol pri zranení vtedajšej jednotky tímu Robina Lehnera. Prvý zápas odchytal 24. októbra 2015 proti New Jersey Devils. V ročníku odchytal na úrovni NHL 20 zápasov s 91,3% úspešnosťou zákrokov.
Až do roku 2018 Ullmark osciloval medzi AHL a NHL a dvakrát sa stal súčasťou Zápasu hviezd AHL v rokoch 2017 a 2018. V drese Buffala sa v tomto období objavil iba šesťkrát.
Od sezóny 2018/19 Ullmark pôsobil v prvom tíme ako druhý brankár za kanadskou jednotkou Carterom Huttonom.
Buffalo, postupne trápiace sa vo fáze prestavby tímu kvôli početným zraneniam v bránkovisku striedalo v rokoch 2019-2021 brankárov a v skrátenej sezóne 2020/21 Ullmark pôsobil ako jednotka tímu. Vo svojej prvej sezóne v pozícii jednotky získal v 20 zápasoch 91,7% úspešnosť zákrokov, vysoko nad ostatnými brankármi Sabres.
Boston Bruins.
V lete 2021 Ullmarkovi vypršal kontrakt so Sabres a ako neobmedzený voľný hráč (UFA) podpísal štvorročnú zmluvu v hodnote 5 miliónov amerických dolárov s tímom Boston Bruins, ktorý hľadal riešenie bránkoviska pri dlhodobom zranení ich prvého brankára - Tuukku Raska.
V sezónach 2021/22 a 2022/23 Ullmark vytvoril brankársky tandem s mladým americkým brankárom Jeremym Swaymanom, s ktorým si vybudoval silné priateľstvo, ktoré zaujalo pozornosť médií i fanúšikov. V inauguračnej sezóne v drese Bruins zaznamenal 91,7% úspešnosť zárokov v 41 zápasoch. V Play-Off Boston vypadol v prvom kole s tímom Carolina Hurricanes. Ullmark zasiahol do dvoch zápasov, ktoré oba prehral a sériu dochytal Swayman. Boston nakoniec prehral 2:4 na zápasy.
V lete 2022 definitívne ukončil kariéru Tukka Rask, ktorého návrat po zranení skončil neúspešne. Ullmark a Swayman tak definitívne predstavovali nový brankársky tandem tímu.
Kľúčovou sezónou sa pre neho stal ročník 2022/23, kde si upevnil pozíciu prvého brankára tímu a vyhral Vezina Trophy pre najlepšieho brankára ligy. V roku 2023 zažil dva ďalšie významné miľníky, keď sa najskôr zúčastnil Zápasu hviezd NHL a následne 25. februára skóroval ako vôbec prvý brankár v histórii tímu.
Reprezentačná kariéra.
Ullmark úspešne reprezentoval Švédsko na Majstrovstvách sveta v ľadovom hokeji (MS) v roku 2014, kde získal bronzovú medailu (do zápasov však nezasiahol). Vo výraznejšej pozícii sa predstavil na MS 2022, kde zasiahol do 3 zápasov s 92% úspešnosťou zákrokov.